’n 1:10-skaalmodel van die eerste modulêre ruimtestasie. Die Sowjetse Mir-projek het bewys dit is moontlik om groot, permanente eksperimentplatforms in die Aarde se wentelbaan te bou. (Foto verskaf)
Ná ’n suksesvolle uitstalling in Europa is die uitstalling, Gateway to Space, binnekort in Suid-Afrika te sien.
Het jy al gewonder hoe dit voel om in die ruimte te wees? Dié uitstalling handel oor die mensdom se reis na die ruimte en is noukeurig saamgestel met die hulp van die US Space and Rocket Centre, ’n amptelike Nasa-besoekersentrum. Dis werklik ’n uitsonderlike ervaring waar jy selfs die geleentheid sal kry om aan ’n maanklip te vat!
Meer as 60 ruimte-aantreklikhede, onder meer ’n regte maanklip, ’n lewensgrootte replika van die Mir-ruimtestasie se kernmodule, ’n Sputnik 1-model en die kans om ’n model van die Apollo-kapsule te sien, vorm deel van die uitstalling.
Gateway to Space: Die Uitstalling, word aangebied deur Huisgenoot, YOU en Drum en bring vir die eerste keer die groot avontuur van ruimteverkenning na Suid-Afrika. Ervaar die wonder en drama van die mens se reise na die ruimte – vanaf 1903 en tot in die toekoms, wanneer die mens na Mars sal reis – saam met ’n uitsonderlike versameling ruimte-instrumente, -artefakte en die ruimtetuie wat drome uit die ou dae verwesenlik het.
“Een van die menigte hoogtepunte is ’n replika van die Russiese ruimtestasie Mir se kernmodule, wat teen ’n helling staan om die effek van hoogte bo die aarde beter uit te beeld. Jy kan binne rondloop en ook ’n model van die vlieënierskajuit van so ’n stasie sien,” het sy bygevoeg.
Nog opwindende aantreklikhede by die uitstalling is vier oorspronklike ruimtepakke, die oorspronklike Multi Axis Trainer (MAT)* wat ruimtevaarders gebruik om voor te berei op hul ekspedisie, ’n kykie na hoe ’n regte ruimtetoilet lyk, die kos wat ruimtevaarders eet en ’n model van die Orion-kapsule, wat ontwerp is vir toekomstige ruimtevaarte na Mars.
Die lewensgroot gesplete vlugdekstel toon die tipiese vaartbeheerarea van ’n ruimtetuig. (Foto verskaf)
Van die jongspan wat hierdie items vir die eerste keer teëkom, tot die ouer geslag wat al geleef het toe die eerste mens op die maan geloop het, sal die Gateway to Space-uitstalling elkeen in die familie se verbeelding aangryp. Spesifieke tydgleuwe sal in werking wees vir besoekers om deur die uitstalling te stap en ’n reis deur die ruimte te ervaar, sowel as om ’n paar ekstra interaktiewe sessies te geniet. Kaartjies is beperk; bespreek dus vroegtydig om teleurstelling te voorkom.
Skoolpakkette is ook beskikbaar, en sluit ’n gratis kaartjie vir ’n volwassene in vir elke bespreking van 20 skoolkinders. Stuur ’n e-pos na [email protected] vir nog inligting of om te bespreek.
Prysoorhandigingsgeleenthede van wêreldstandaard is sinoniem met ’n skittervertoning wat ’n mens bybly en die kykNET Fiëstas is geen uitsondering nie.
“Ons trek vir die gunstelinge ’n nuwe baadjie aan en die gaste kan solank hul lippe aflek vir pragtige weergawes van liedjies soos Laurika se Mannetjies Roux, Koos du Plessis se Kinders van die wind en Klein tambotieboom van Die Heuwels Fantasties,” sê Janine Neethling, musiekregisseur van die kykNET Fiëstas.
Die tegniese kant van sake behoort eweneens van die boonste rakke te wees, want ’n wêreldklas oudiovisuele-vertoning – ’n eerste vir prysoorhandigings in Suid-Afrika – is ook deel van die geleentheid. Dit is geskep en word bestuur deur Jaco Bouwer en behels onder meer videokarteringtegnologie (video mapping), asook die interaktiewe aanbieding van visuele effekte ter ondersteuning van die sterre se sang en optredes. In kort, ’n feestelike skitter-kykspel wat met die beste van Hollywood, Las Vegas en Londen se West End vergelyk kan word.
Die kykNET Fiëstas is ’n viering van die beste kunstenaars en produksies wat verlede jaar hul debuut op Afrikaanse kunstefeeste oor Suid-Afrika heen gemaak het. Die pryse word vanjaar in 15 kategorieë oorhandig en dit sluit onder meer in dié vir beste nuwe Afrikaanse produksie, beste prestasie in ’n musiekgedrewe produksie en beste akteur en aktrise.
Wessel Pretorius (Ont, N is vir neurose en Vagina Dentata) spog met ’n allemintige agt benoemings – die meeste vir een kunstenaar – en dit sluit dié in vir beste akteur, beste regisseur en beste nuwe Afrikaanse vertoning. “As ’n jong kunstenaar beteken dié soort erkenning regtig baie. Behalwe vir die erkenning gee dit mens die selfvertroue om toekomstige projekte te kan aanpak; dis ook baie opwindend as mens besef kunstenaars word deur pryse soos die Fiëstas ondersteun. Daarby sal produksies wat benoem is mense na die teater lok – al is dit bloot uit nuuskierigheid. Vanjaar se pryse sluit heelparty benoemings vir teaterproduksie-ontwikkeling in; dis ongetwyfeld goeie nuus vir die groei van ons plaaslike teaterbedryf,” het Pretorius gesê.